КОМИ РЕСПУБЛИКАСА ГОСУДАРСТВЕННÖЙ СÖВЕТЛÖН ШУÖМ

**Коми Республикаса Государственнöй Сöветлöн юöртан юкöн**

**сöвмöдöм кузя пыр уджалысь комиссия йылысь**

Коми Республикаса Государственнöй Сöвет шуис:

1. Котыртны Коми Республикаса Государственнöй Сöветлöн юöртан юкöн сöвмöдöм кузя пыр уджалысь комиссия.

2. Вынсьöдны Коми Республикаса Государственнöй Сöветлöн юöртан юкöн сöвмöдöм кузя пыр уджалысь комиссиясö татшöм составöн:

1) Брагин Михаил Анатольевич – Коми Республикалöн Государственнöй Сöветса депутат, кодöс бöрйöма «Россияса либерально-демократическöй партия» кансяма ютырлöн Коми дiнму юкöнсянь öтувъя бöрйысян округ кузя;

2) Иванова Лариса Валерьевна – Коми Республикалöн Государственнöй Сöветса депутат, кодöс бöрйöма «Союз правых сил» кансяма ютырлöн Коми Республикаын дiнму юкöнсянь öтувъя бöрйысян округ кузя;

3) Лазицкий Андрей Анатольевич – Коми Республикалöн Государственнöй Сöветса депутат, кодöс бöрйöма «СПРАВЕДЛИВÖЙ РОССИЯ: РОДИНА/ПЕНСИОНЕРЪЯС/ОЛÖМ» кансяма ютырлöн Коми Республикаын дiнму юкöнсянь öтувъя бöрйысян округ кузя;

4) Попов Василий Михайлович – Коми Республикалöн Государственнöй Сöветса депутат, кодöс бöрйöма öти мандата 1 №-а Вöрзавод бöрйысян округ кузя;

5) Цыпанов Алексей Семенович – Коми Республикалöн Государственнöй Сöветса депутат, кодöс бöрйöма öти мандата 15 №-а Лунвыв бöрйысян округ кузя.

3. Бöрйыны Коми Республикаса Государственнöй Сöветлöн юöртан юкöн сöвмöдöм кузя пыр уджалысь комиссияса веськöдлысьöн Михаил Анатольевич Брагинöс – Коми Республикалöн Государственнöй Сöветса депутатöс, кодöс бöрйöма «Россияса либерально-демократическöй партия» кансяма ютырлöн Коми дiнму юкöнсянь öтувъя бöрйысян округ кузя.

4. Вынсьöдны Коми Республикаса Государственнöй Сöветлöн юöртан юкöн сöвмöдöм кузя пыр уджалысь комиссия йылысь положение содтöдын индöм серти.

5. Тайö Шуöмыс вынсялö сійöс примитан лунсянь.

Коми Республикалöн

Государственнöй Сöветса

Веськöдлысь М.Д. Истиховская

Сыктывкар

2010 вося рака тöлысь 18 лун

IV-7/62 №

Коми Республикаса Государственнöй Сöветлöн

2010 во рака тöлысь 18 лунся IV-7/62 №-а Шуöм дорö

содтöд

**Коми Республикаса Государственнöй Сöветлöн юöртан юкöн**

**сöвмöдöм кузя пыр уджалысь комиссия йылысь**

**ПОЛОЖЕНИЕ**

I. Панас

1. Коми Республикаса Оланподув, Коми Республикаса Государственнöй Сöветлöн Регламент серти Коми Республикаса Государственнöй Сöвет (водзö – Государственнöй Сöвет) котыртö Государственнöй Сöветса депутатъяс лыдысь Государственнöй Сöветлöн медшöр уджалан туйвизьяс кузя Государственнöй Сöветлысь пыр уджалысь комиссияяс.

2. Коми Республикаса Государственнöй Сöветлöн юöртан юкöн сöвмöдöм кузя пыр уджалысь комиссия (водзö – комиссия) уджалö Россия Федерацияса Оланподув, Коми Республикаса Оланподув, федеральнöй оланпасъяс да Коми Республикаса оланпасъяс вылö подуласьöмöн, аслас уджын Государственнöй Сöветлöн Регламент, Государственнöй Сöветлöн шуöмъяс да тайö Положение вылö мыджсьöмöн.

3. Комиссиясö лöсьöдöма сы могысь, медым решайтны тöдчана могъяс юöр сетан политикаын, йöзöс юöртöмын, сы лыдын телекоммуникация, газет-журнал лэдзан да полиграфия уджын, интернет-изданиеясын, да сыкöд йитчöм юкöнъясын

II. Комиссиялöн уджын медшöр туйвизьяс

4. Комиссиялöн уджö пырöны юалöмъяс, кутшöмъяс йитчöмаöсь:

1) йöзöс юöртан юкöнын да сыкöд йитчöм юкöнъясын удж регулируйтысь правовöй базасö бурмöдны отсалöмкöд;

2) юöр сетан технологияяс, сы лыдын цифрöвöй телевидение да талунъя связь сöвмöдöмкöд;

3) юöртан юкöн сöвмöдöмын да сыöн регулируйтöмын условиеяс лöсьöдöмкöд;

4) государственнöй да муниципальнöй власьт органъяслöн уджын юöр сетан технологияяс пыртны отсалöмкöд;

5) республикаын государственнöй да муниципальнöй веськöдлан органъяслысь юöр сетан öтувъя гöгöртас сöвмöдöмкöд;

6) йöзöс юöртан юкöнын да сыкöд йитчöм юкöнъясын законодательствоö кутчысьöм да збыльмöдöм бöрся видзöдöмкöд.

III. Комиссиялöн полномочиеяс

5. Комиссия аслас могъяс серти:

1) дасьтö вöзйöмъяс да нормативнöй акт балаяс;

2) видлалö нормативнöй акт балаяс, мый пыртöма Государственнöй Сöветö оланпас вöзъян правоа мукöд субъектöн, да сетö Государственнöй Сöветö тайö балаяс вылö вöзйöмъяс;

3) сылöн эм оланпас вöзъян право;

4) пыртö колана ногöн государственнöй власьт органъясö да (либö) меставывса асвеськöдлан органъясö вöзйöмъяс;

5) юöртö Государственнöй Сöветöс юöр сетан делöясын мытшöдъяс йылысь;

6) öтув уджалö Государственнöй Думаса комитетъяскöд да Россия Федерацияса Федеральнöй Собраниелöн Федерация Сöветкöд, Коми Республикаса олöмö пöртысь власьт органъяскöд, Коми Республикаса государственнöй органъяскöд, олöмö пöртысь федеральнöй власьт органъяслöн мутас органъяскöд, меставывса асвеськöдлан органъяскöд, общественнöй öтувъяскöд, организацияяскöд аслас удж нуöдöм кузя;

7) Государственнöй Сöветса Веськöдлысьлöн тшöктöм серти видлалö да öтувтö гражданалысь да организацияяслысь вöзйöмъяссö да шыöдчöмъяссö;

8) видзöдö комиссиялысь решениеяс да Государственнöй Сöветса Веськöдлысьлысь да сiйöс вежысьяслысь тшöктöмъяс олöмö пöртöм бöрся;

9) юöртö Государственнöй Сöветса Аппаратлöн йöзкöд уджалан да йöзöс юöртан средствояскöд öтув уджалан юкöнлы аслас удж йылысь;

10) решайтö ассьыс удж котыртöм кузя могъяс;

11) вöчö мукöд уджмог.

6. Ассьыс полномочиеяс збыльмöдöм могысь комиссиялöн эм право:

1) корны да босьтны юалöмъяс дасьтöм да комиссиялöн заседание вылын найöс видлалöм вылö колана документъяс, юöр, юöртан, аналитическöй да мукöд материал Коми Республикаса олöмö пöртысь власьт органъяссянь, Коми Республикаса государственнöй органъяссянь, учреждениеяссянь да организацияяссянь, общественнöй öтувъяссянь Россия Федерацияса законодательство да Коми Республикаса законодательство серти;

2) кыскыны аслас уджö организацияясöс, научнöй учреждениеясöс, велöдчанiнъясöс, торъя учёнöйясöс да специалистъясöс;

3) публичнöя видлавны юалöмъяс, кутшöмъясöс индöма сылы нуöдны да мый колана йöзлы;

4) сетны вöзйöмъяс да шыöдчöмъяс Государственнöй Сöветса мукöд органлы, Коми Республикаса олöмö пöртысь власьт органъяслы, Коми Республикаса государственнöй органъяслы, меставывса асвеськöдлан органъяслы, общественнöй öтувъяслы тайö комиссиялöн компетенция серти;

5) корны аслас заседаниеяс вылö Коми Республикаса олöмö пöртысь власьт органъяслöн, учреждениеяслöн да организацияяслöн чина йöзöс, öтйöза öтувъясöс.

IV. Комиссиялысь удж котыртöм

7. Комиссияöн юрнуöдö комиссияса веськöдлысь, кодi пыр уджалö профессиональнöй подув вылын.

8. Комиссияса веськöдлысь:

1) планируйтö комиссиялысь удж да могмöдö сылысь уджсö;

2) котыртö комиссиялысь заседаниеяс да дасьтö заседаниеяс кежлö материалъяс;

3) веськöдлö комиссиялöн заседаниеяс вылын да урчитö юалöмъяс видлалан пöрадок;

4) кырымалö комиссиялысь решениеяс, комиссиялöн заседаниеяслысь сёрнигижöдъяс;

5) сетö комиссияö пырысьяслы комиссиялöн уджкöд йитчöм документъяс, материалъяс;

6) корö участвуйтны комиссиялöн заседаниеяс вылö государственнöй власьт органъяс, государственнöй органъяс да общественнöй öтувъяс петкöдлысьясöс, специалистъясöс, учёнöйясöс да мукöд йöзöс;

7) участвуйтö Государственнöй Сöвет Президиумлöн да колана дырйи Государственнöй Сöветса мукöд органлöн уджын;

8) петкöдлö комиссияöс государственнöй власьт органъяскöд, государственнöй органъяскöд, меставывса асвеськöдлан органъяскöд да общественнöй öтувъяскöд, организацияяскöд йитöдъясын тайö Положение серти комиссиялöн уджö пыртöм юалöмъяс кузя;

9) петкöдлö комиссиялысь уджсö йöзöс юöртан средствоясын да выступайтö комиссия нимсянь йöзöс юöртан средствоясын;

10) котыртö комиссиялысь решение олöмö пöртöм кузя удж;

11) юöртö комиссияö пырысьяслы комиссиялысь решениеяс збыльмöдöм йылысь, а сiдзжö Государственнöй Сöветлöн удж йылысь;

12) котыртö Государственнöй Сöветса мукöд органкöд öтувъя удж;

13) аслас компетенцияын комиссиялöн удж кузя сылöн эм документъяс кырымалан право;

14) урчитö комиссияö мукöд пырысьлысь могъяс;

15) петкöдлö Государственнöй Сöветлöн да Государственнöй Сöветлöн мукöд органлöн заседаниеяс вылын балаяс, законодательнöй водзмöстчöмъяс, решениеяс комиссиялы индöм юалöмъяс кузя;

16) сетö колана ногöн комиссиялöн удж йылысь отчётъяс;

17) сылöн эм комиссиялы индöм юалöмъяс кузя мукöд уджмог.

9. Кор комиссияса веськöдлысь кутшöмкö кад абу (висьöм, отпуск вöсна), сылысь могъяссö пöртö олöмö комиссияö пырысьяс пиысь öти. Та дырйи комиссия примитö лöсялана решение да урчитö юалöмъяс, мый збыльмöдны индыссьö комиссияса веськöдлысьлысь могъяс олöмö пöртысьлы.

10. Комиссиялысь удж правовöя, информационно-аналитическöя, документационнöя, организационно-техническöя да мукöдторйöн могмöдöны Государственнöй Сöветса Аппаратлöн лöсялана тэчаса юкöдувъяс.

V. Комиссиялöн уджалан пöрадок

11. Комиссия уджалö Государственнöй Сöветлöн быдвося да быдтöлысся мероприятие планъяс серти да комиссиялöн ылöса уджалан планъяс серти.

12. Комиссиялöн медшöр уджаланногöн лоöны комиссиялöн заседание.

13. Комиссиялöн заседаниеяс нуöдсьöны колана дырйи.

14. Комиссиялöн öчереднöй заседаниеяс нуöдсьöны, кыдзи и векджык овлö, быд тöлысь. Комиссиялöн заседаниеяс нуöдан мукöд формасö урчитöма тайö Положениелöн 21 – 23 пунктъясын.

15. Комиссияса заседаниелöн лун, кад, нуöдан места, план урчитсьö комиссияса веськöдлысьöн да та йылысь юöртöны депутатъяслы – комиссияö пырысьяслы.

16. Комиссиялöн заседание вылö корöм йöзлы юöртöны комиссиялöн заседание нуöдан лун, кад да места йылысь комиссиялöн заседание лунöдз 7 лунысь оз сёрджык.

17. Комиссиялöн заседание вылын сöвещательнöй гöлöсöн эм право лоны Коми Республикаса Юралысьлы да сiйöс вежысьяслы, Государственнöй Сöветса Веськöдлысьлы да сiйöс вежысьяслы, Государственнöй Сöветса депутатъяслы, кодъяс оз пырны сылöн составö, а комиссияса веськöдлысьлöн корöмöн сiдзжö Коми Республикалöн олöмö пöртысь власьт органъясса, Коми Республикалöн государственнöй органъясса веськöдлысьяслы либö индöм веськöдлысьяслöн уполномочитöм йöзлы, мукöд йöзлы. Та дырйи Коми Республикаса Юралысьлöн да Государственнöй Сöветса Веськöдлысьлöн эм сöвещательнöй гöлöс право комиссиялöн заседание вылын видлалан став юалöм кузя, мукöд йöзлöн – налы индöм юалöмъяс кузя.

18. Комиссиялöн заседание вылö быть корöны йöзöс, кодъяс серти видлавсьö заседание вылын юалöмыс.

19. Комиссиялöн заседаниеын участвуйтöны Государственнöй Сöветса Аппаратысь уджалысьяс. Комиссиялöн заседание вылö вермасны корны экспертъясöс, а сiдзжö колана организацияясöс, йöзöс юöртан средство петкöдлысьясöс.

20. Комиссиялöн заседаниеöдз 5 лунысь оз сёрджык сылöн веськöдлысь сетö комиссияö пырысьяслы да корöм йöзлы комиссиялысь став тшöктöмсö, вöзйöмсö, экспертизалысь кывкöртöдъяссö юалöмъяс кузя, мый кутасны видлавны комиссиялöн заседание вылын.

21. Комиссиялöн неöчереднöй заседание вылö комиссияса веськöдлысь корö аслас водзмöстчöм серти либö Государственнöй Сöветса Веськöдлысьлöн, сiйöс вежысьяслöн тшöктöмöн либö комиссияö став пырысь лыдысь öти коймöдысь абу этшаджыклöн корöмöн. Комиссиялöн неöчерднöй заседание йылысь сылöн веськöдлысь юöртö комиссияö пырысьяслы, заседаниеын мукöд участвуйтысьлы кык суткиысь оз сёрджык.

22. Комиссиялöн эм право нуöдны пöдса заседаниеяс. Пöдса заседаниеяс нуöдан пöрадоксö урчитö комиссияса веськöдлысь.

23. Государственнöй Сöветса Веськöдлыськöд сёрнитчöмöн Комиссиялöн эм право нуöдны выезднöй заседаниеяс аслас юалöмъяс серти. Сёрнитанторсö, выезднöй заседание нуöдан местасö да сiйöс нуöдан пöрадоксö урчитö комиссияса веськöдлысь Государственнöй Сöветса Веськöдлыськöд сёрнитчöмöн.

24. Комиссиялöн заседаниеыс правомочнöй, сэнi кö комиссияö став пырысь лыдысь джынсьыс унджыкöн.

25. Комиссиялысь заседаниесö нуöдö комиссияса веськöдлысь либö сылöн тшöктöм серти комиссияö пырысь. Заседание водзын веськöдлысь юöртö комиссияö пырысьясöс заседание вылö корöм йöз йылысь. Комиссиялöн заседаниелысь сёрнигижöдсö кырымалö веськöдлысь.

26. Комиссиялöн заседаниеын костъяслысь кадсö да нуöдан дырсö урчитöны заседание вылын вöлысь комиссияö пырысьяслöн сöгласитчöмöн.

27. Комиссияса заседаниелöн планö индöм юалöм кузя решение видлалан да примитан процедураö пырö:

1) видлалан юалöм кузя доклад;

2) юалöмъяс кузя докладчиклöн вочакывъяс;

3) комиссияö пырысьяслöн видзöдласъясöн вежласьöм;

4) видлалан юалöм кузя пасйöдъяссö, вöзйöмъяссö, экспертизалысь помшуöмъяссö видлалöм да сöгласуйтöм;

5) решение примитöм.

28. Сэтшöм случай дырйи, кор докладчик оз вермы петкöдлыны докладсö ачыс, сэки сылы быть колö юöртны та йылысь комиссияса веськöдлысьлы. Докладчиккöд сёрнитчöмöн юалöмсö вермас петкöдлыны комиссияса веськöдлысь либö комиссияö мöд пырысь.

29. Видлалöм юалöмъяс кузя заседание вылын вöлысь комиссияö пырысьяс лыдысь унджык гöлöсöн комиссия примитö решениеяс, а тайö Положениеöн артыштöм случайяс дырйи сетö отзывъяс.

30. Государственнöй Сöветлöн заседание вылын видлалöм юалöмъяс кузя комиссиялысь решениеяссö юöртö Государственнöй Сöветлы Государственнöй Сöветлöн заседание вылын лöсялана юалöм видлалiгöн кывкутысь комитетса веськöдлысь, а колана дырйи комиссияса веськöдлысь либö уполномочитöм морт. Комиссиялöн мукöд решениесö висьталöны Государственнöй Сöветса Веськöдлысьлы, колана йöзлы, а Государственнöй Сöветса Веськöдлысьлöн тшöктöм серти Государственнöй Сöветса став депутатлы да мукöд йöзлы.

31. Комиссия уджалö восьсöн, юöртö общественносьтлы аслас решениеяс йылысь да найöс олöмö пöртöм йылысь йöзöс юöртан средствоясын.

32. Аслас уджалан туйвизьяс кузя торъя юалöмъяс видлалöм вылö Государственнöй Сöветса Регламент серти комиссия вермö котыртны недыр кадся уджалан группаяс.

33. Сёрнитчöмöн недыр кадся уджалан группаяс вермасны корны аслас уджö Коми Республикаса олöмö пöртысь власьт органъяс, Коми Республикаса государственнöй органъяс, меставывса асвеськöдлан органъяс, общественнöй öтувъяс, научнöй учреждениеяс петкöдлысьясöс, а сiдзжö специалистъясöс да экспертъясöс.

34. Недыр кадся уджалан группаяс котыртöмыс оформитсьö комиссиялöн решениеöн.

35. Колана дырйи недыр кадся уджалан группаяслöн удж серти комиссия:

1) висьталö удж кузя помшуöмъяссö Коми Республикаса Юралысьлы, Государственнöй Сöветлы;

2) лöсьöдö вöзйöмъяс да сетö найöс Коми Республикаса олöмö пöртысь власьт органъяслöн, Коми Республикаса государственнöй органъяслöн, меставывса асвеськöдлан органъяслöн, учреждениеяслöн да организацияяслöн юрнуöдысьяслы;

3) дасьтö Коми Республикаса оланпас балаяс, Государственнöй Сöветлысь правовöй актъяс, законодательнöй водзмöстчöм правоа мукöд субъектсянь Государственнöй Сöветö воöм балаяс дорö вöзйöмъяс;

4) котыртö комиссиялöн полномочиеяс серти мукöд мероприятие.

VI. Комиссияö пырысьяслöн правояс да могъяс

36. Комиссияö пырысьяслöн öткодь правояс, кодъяс сетöны позянлун ёна уджавны комиссиялöн уджын, найö пöртöны олöмö комиссия да Государственнöй Сöвет водзын могъяссö, мый пасйöма тайö Положениеын, Государственнöй Сöветлöн Регламентын, кывкутöны ассьыныс удж бура вöчöм вöсна.

37. Комиссияса веськöдлысь кывкутö комиссиялöн бур удж вöсна.

38. Комиссияö пырысьяслöн эм право:

1) пырны комиссияöн котыртöм быд уджалан группаö;

2) комиссияöн видлалан став юалöм кузя решайтан гöлöс вылö;

3) вöзйыны комиссияöн видлалöм вылö юалöмъяс, пыртны комиссиялöн заседаниеса план кузя, комиссияöн видлалан юалöмъяс да найöс видлалан пöрадок кузя вöзйöмъяс да корöмъяс;

4) участвуйтны комиссияöн видлалан юалöмъяс серти сёрниын, выступайтны ассьыс вöзйöмъяссö подулалöм могысь да гöлöсуйтан мотивъяс кузя;

5) комиссиялöн решениекöд кö абу сöглас, та дырйи висьтавны ассьыс видзöдлассö, кутшöмöс колана дырйи позьö петкöдлыны гижöмöн, а сiдзжö аслыс депутатлы Государственнöй Сöветса мукöд органлöн заседаниеяс да Государственнöй Сöветса заседаниеяс вылын;

6) аслас кöсйöм серти либö комиссиялöн тшöктöм кузя видлавны места вылын комиссиялы индöм юалöмъяссö, öтувтны Коми Республикаса олöмö пöртысь власьт органъяслысь, Коми Республикаса государственнöй органъяслысь, меставывса асвеськöдлан органъяслысь, учреждениеяслысь да организацияяслысь, гражданалысь вöзйöмъяссö да юöртны аслас кывкöртöдъяс йылысь комиссиялы;

7) корны колана организационнöй да методическöй отсöг, справочнöй материал Государственнöй Сöветса Аппаратын да сылöн тэчаса юкöдувъясын уджалысьяслысь.

39. Депутатъясöс, кодъяс уджалöны медшöр уджысь дугдывтöг, комиссиялöн заседаниеясын налöн участвуйтöм либö комиссиялысь тшöктöмъяс олöмö пöртöм дырйи медшöр удж либö служба кузя производственнöй либö служебнöй могъяс вöчöмысь мездöны «Коми Республикалöн Государственнöй Сöветса депутатлöн статус йылысь» Коми Республикаса Оланпас серти.

40. Комиссияö пырысьяслы быть колö:

1) участвуйтны комиссиялöн уджын, сыöн котыртöм недыр кадся уджалан группаясын, кытчö найö пырöны. Комиссиялöн заседание вылын, недыр кадся уджалан группаын лоны позянлун абутöм дырйи комиссияö пырысь юöртö комиссияса веськöдлысьлы либö кутшöмкö кад сылысь могъяс олöмö пöртысьлы;

2) олöмö пöртны комиссиялöн уджалан туйвизьяс кузя комиссиялысь, комиссияса веськöдлысьлысь тшöктöмъяс, колана дырйи пыртны тайö тшöктöмъяс кузя вöзйöмъяс;

3) юöртны комиссиялы, кыдзи збыльмöдсьöны комиссиялöн либö сылöн веськöдлысьлöн тшöктöмъяс;

4) участвуйтны комиссиялысь да комиссиялöн уджалан туйвизьяс кузя Государственнöй Сöветлысь решениеяс олöмö пöртöмын да сы бöрся видзöдöмын.

Исакова 14 914 пас